पूर्व अमेरिकी राष्ट्रपति ने भारत में अल्पसंख्यकों की स्थिति पर सवाल उठाए थे
Indian Finance Minister Nirmala Sitharaman Slams US Former President Barack Obama - केंद्रीय वित्त मंत्री निर्मला सीतारमण ने रविवार को अमेरिका के पूर्व राष्ट्रपति बराक ओबामा पर निशाना साधा। निर्मला ने कहा कि ओबामा के राष्ट्रपति रहने के दौरान अमेरिका ने 6 मुस्लिम बहुल देशों पर बम गिराए थे।
केंद्रीय वित्त मंत्री निर्मला सीतारमण ने रविवार को अमेरिका के पूर्व राष्ट्रपति बराक ओबामा पर निशाना साधा। निर्मला ने कहा कि ओबामा के राष्ट्रपति रहने के दौरान अमेरिका ने 6 मुस्लिम बहुल देशों पर बम गिराए थे। इन देशों पर 26 हजार से ज्यादा बम गिराए गए थे।
दरअसल, ओबामा ने 22 जून को एक इंटरव्यू में भारत में अल्पसंख्यकों की स्थिति पर सवाल उठाए थे। उन्होंने कहा था- अगर मेरी PM मोदी से मुलाकात होती तो मैं उनसे कहता कि अगर आप भारत में अल्पसंख्यकों के अधिकारों की रक्षा नहीं करेंगे तो एक पॉइंट पर आकर भारत के टूटने की शुरुआत हो जाएगी।
ओबामा बोले- US प्रेसिडेंट को अल्पसंख्यकों पर बात करनी चाहिए
ओबामा ने यह भी कहा था कि अगर अमेरिकी राष्ट्रपति PM मोदी से मिलते हैं तो उन्हें भारत में मुस्लिम अल्पसंख्यकों की सुरक्षा पर बात करनी चाहिए।
इस पर निर्मला ने कहा कि ओबामा की बात सुनकर मैं हैरान रह गई थी। जब प्रधानमंत्री मोदी अमेरिका में भारत के बारे में बता रहे थे, उस दौरान अमेरिका के पूर्व राष्ट्रपति भारतीय मुसलमानों के बारे में बात कर रहे थे।
विपक्षी पार्टियों पर लगाया संगठित अभियान चलाने का आरोप
निर्मला सीतारमण ने कांग्रेस और दूसरी विपक्षी पार्टियों पर भी बिना डेटा के सवाल उठाने का आरोप लगाया। उन्होंने कहा कि कानून-व्यवस्था से जुड़े मुद्दों को राज्य स्तर पर उठाया जाता है, लेकिन हाथ में डेटा लिए बिना सरकार पर आरोप लगाना बताता है कि संगठित अभियान चलाए जा रहे हैं।
सीतारमण ने कहा कि वे चुनाव में भाजपा का मुकाबला नहीं कर सकते, इसलिए ऐसे अभियान चला रहे हैं। इनमें कांग्रेस का बड़ा हाथ है।
PM मोदी से भी पूछा गया था मुस्लिमों को लेकर सवाल
PM मोदी से भी अमेरिका में 22 जून को मुस्लिमों को लेकर सवाल पूछा गया था। एक अमेरिकी रिपोर्टर ने उनसे पूछा था कि भारत सरकार मुस्लिम और दूसरे अल्पसंख्यकों के अधिकारों की सुरक्षा करने और बोलने की आजादी को बनाए रखने के लिए क्या कदम उठा रही है।
इस पर प्रधानमंत्री मोदी ने जवाब दिया था कि लोकतंत्र भारत की रगों में बहता है। यहां किसी के साथ जाति या धर्म के आधार पर भेदभाव नहीं किया जाता। भारत सबका साथ, सबका विश्वास और सबके प्रयास में भरोसा रखता है। पूरी खबर पढ़ें…